[pic] | EURÓPAI BIZOTTSÁG |

Brüsszel, 2011.1.7.

COM(2010) 807 végleges

2010/0392 (NLE)

Javaslat:

A TANÁCS HATÁROZATA

a Venezuelai Bolivári Köztársaság lobogója alatt közlekedő hajóknak a Francia Guyana partjainál húzódó kizárólagos gazdasági övezethez való hozzáféréséről

INDOKOLÁS

1. A JAVASLAT HÁTTERE

A Venezuela lobogója alatt közlekedő halászhajók számára több évtizede engedélyezik, hogy tevékenységet folytassanak Francia Guyana kizárólagos gazdasági övezetében. A 2008. szeptember 29-i 1006/2008/EK tanácsi rendelet[1] (a halászati engedélyekre vonatkozó rendelet) és különösen annak 21. cikke azonban úgy rendelkezik, hogy harmadik országbeli hajók részére csak nemzetközi halászati megállapodás alapján adhatók ki az uniós vizekre vonatkozó halászati engedélyek. Mivel az EU nem kötött nemzetközi halászati megállapodást Venezuelával, a jelenlegi gyakorlat nincs összhangban a hivatkozott rendelettel.

A Tanács és a Bizottság mindazonáltal úgy véli, hogy e halászati tevékenységek hirtelen beszüntetése nem lenne helyénvaló, tekintettel azok gazdasági és társadalmi jelentőségére. Ezért a 2010. január 14-i 53/2010/EU tanácsi rendelet[2] (a teljes kifogható mennyiségekre és kvótákra vonatkozó rendelet) VIII. mellékletében továbbra is biztosít bizonyos számú, a Francia Guyana vizein tevékenységet folytató venezuelai hajóknak kiadható halászati engedélyt. A Tanács és a Bizottság ugyanakkor azt is kijelentette, hogy a venezuelai hajók által a francia guyanai kikötőkben végrehajtott kirakodásokat 2010. december 31. előtt szabályossá kell tenni, és ennek hiányában a venezuelai hajók számára kiadott engedélyek ezen időponton túl nem hosszabbíthatók meg[3].

2. AZ ÉRDEKELTEKKEL FOLYTATOTT KONZULTÁCIÓK EREDMÉNYEI ÉS HATÁSVIZSGÁLATOK

Az említett halászatban való részvételre irányuló szándék kifejezését célzó felhívásra, amelyet a francia hatóságok 2010 júniusában címeztek valamennyi EU-tagállamhoz, egyetlen uniós hajóüzemeltető sem válaszolt. A venezuelai hajóüzemeltetők ezzel szemben érdeklődésüket fejezték ki az iránt, hogy Francia Guyanában folytassák tevékenységüket. E hajók fogásainak a francia guyanai kikötőkben való kirakodása és feldolgozása jelentősen hozzájárul a helyi lakosság megélhetésének biztosításához és a helyi ipar halászati termékekkel való ellátásához.

Ami a környezeti hatásokat illeti, a szóban forgó hajók által kiaknázott erőforrásokat a rendelkezésre álló tudományos jelentések szerint jelenleg nem fenyegeti a túlhalászás. Mindazonáltal szükségesnek tűnik egy olyan rendszer létrehozása, amely a túlhalászás elkerülése érdekében lehetővé teszi a Tanács számára a venezuelai hajók rendelkezésére bocsátható halászati lehetőségek éves rögzítését.

3. A JAVASLAT JOGI ELEMEI

A venezuelai hajók számára kiadott engedélyek eddig nem róttak kötelezettségeket Venezuelára az EU felé, kivéve az uniós vizeken alkalmazandó halászati szabályok hajóüzemeltetők általi kellő tiszteletben tartására és a fogások egy részének guyanai kikötőkben való kirakodására vonatkozó kötelezettséget. Ilyen körülmények között – és figyelemmel a kérdéses halászat korlátozott nagyságrendjére is – aránytalan intézkedésnek tűnik Venezuela és az EU között egy teljes értékű halászati megállapodás megkötése.

Ehelyett az Európai Unió Tanácsának – az Európai Parlament egyetértésével – javasolt egyoldalú nyilatkozata a halászati megállapodásokhoz hasonló célt szolgál azáltal, hogy hozzájárul a venezuelai hajók számára szóló halászati engedélyek odaítéléséhez. Itt megemlíthető, hogy a Nemzetközi Bíróság a nukleáris kísérletek ügyben hozott ítéletében[4] kimondta: a nemzetközi jog hatálya alá tartozó egyoldalú nyilatkozatok bizonyos körülmények esetén nemzetközi jogokat és kötelezettségeket keletkeztethetnek az érintett felek számára, és ezért az ilyen nyilatkozatok nemzetközi szerződésekhez hasonlíthatók.

4. KÖLTSÉGVETÉSI VONZATOK

A javaslatnak nincs költségvetési vonzata.

2010/0392 (NLE)

Javaslat:

A TANÁCS HATÁROZATA

a Venezuelai Bolivári Köztársaság lobogója alatt közlekedő hajóknak a Francia Guyana partjainál húzódó kizárólagos gazdasági övezethez való hozzáféréséről

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 43. cikkére, összefüggésben 218. cikke (6) bekezdésének a) pontjával,

tekintettel az Európai Bizottság javaslatára,

tekintettel az Európai Parlament egyetértésére,

mivel:

1. A Venezuelai Bolivári Köztársaság lobogója alatt közlekedő halászhajók – a halászati erőforrások védelmére és kezelésére az Európai Unió által létrehozott rendszer szabályai alapján – évtizedek óta tevékenységet folytatnak Francia Guyana kizárólagos gazdasági övezetében.

2. Francia Guyana feldolgozó ipara függ e hajók kirakodásaitól.

3. E műveletek folytonosságáról a szóban forgó harmadik országbeli hajók számára biztosított nemzetközi hozzáférési jog révén gondoskodni kell, azzal a feltétellel, hogy e hajóknak a hatályos uniós jogban előírt, a kérdéses övezet halállományainak védelmére vonatkozó korlátozások tiszteletben tartásával kell végezniük tevékenységüket, továbbá biztosítaniuk kell az érintett feldolgozó ipar ellátását.

ELFOGADTA EZT A HATÁROZATOT:

1. cikk

A Venezuelai Bolivári Köztársaság lobogója alatt közlekedő hajóknak a Francia Guyana partjainál húzódó kizárólagos gazdasági övezethez való hozzáféréséről szóló nyilatkozatot az Európai Unió nevében a Tanács jóváhagyja.

A nyilatkozat szövegét csatolták e határozathoz.

2. cikk

A Tanács elnöke felhatalmazást kap arra, hogy a kijelölje az(oka)t a személy(ek)t, aki(k) jogosult(ak) e nyilatkozatról értesíteni a Venezuelai Bolivári Köztársaságot.

Kelt Brüsszelben, […]-án/-én.

a Tanács részéről

az elnök

MELLÉKLET

Hozzájáruló nyilatkozat

a Venezuelai Bolivári Köztársaság lobogója alatt közlekedő hajóknak a Francia Guyana partjainál húzódó kizárólagos gazdasági övezethez való hozzáféréséről

1. A Venezuelai Bolivári Köztársaság lobogója alatt közlekedő korlátozott számú halászhajó az alábbiakban meghatározott feltételekkel engedélyt kap a Francia Guyana partjainál húzódó kizárólagos gazdasági övezet azon részében folytatott halászatra, amely az alapvonalaktól számított 12 tengeri mérföld széles sávon túl húzódik.

2. A Venezuelai Bolivári Köztársaság engedéllyel rendelkező halászhajói az 1. bekezdésben említett területen végzett halászat során tiszteletben tartják a halászati erőforrások védelmére és kezelésére vonatkozó európai uniós jogszabályokat és valamennyi, a szóban forgó területen folytatott halászati tevékenységekre irányadó európai uniós szabályt és előírást .

3. A Venezuelai Bolivári Köztársaság lobogója alatt közlekedő, engedéllyel rendelkező halászhajók különösen tiszteletben tartják egyebek mellett a halászható halállományokat, az engedéllyel rendelkező halászhajók maximális számát és a francia guyanai kikötőkben kirakodott fogások arányát meghatározó európai uniós szabályokat vagy előírásokat.

4. Azon jog sérelme nélkül, hogy a vonatkozó szabályok és előírások tiszteletben tartásának elmulasztása esetén visszavonják a Venezuelai Bolivári Köztársaság lobogója alatt közlekedő egyes halászhajók engedélyét, ez az egyedi hozzáférési jog az Európai Unió egyoldalú nyilatkozatával bármikor megszüntethető.

[1] HL L 286., 2008.10.29., 33. o.

[2] HL L 21., 2010.1.26., 1. o.

[3] 5032/10. számú tanácsi dokumentum, 2010.1.12., 23. sz.

[4] Nukleáris kísérletek (Új-Zéland kontra Franciaország) , ítélet, Nemzetközi Bíróság. Reports 1974, 457. o., 46. bekezdés.